Tigor - Kucing Yang Sa Pungut Tahun 2022 😺
Halo Tompinai 👋! Arini sa mo cerita pasal binatang yang sa piara.
Sebelum tu sa intro2 dulu, setakat ni sa ada piara 10 binatang (8 tingau🐱 dan 2 tasu 🐕). Cuma 4 ikur ja suka bergambar yang lain2 sumbung. So sekarang sa kasi kenal korang yang kucing bongsu (salah satu 4 ikur binatang sporting bergambar yang sa piara 📷).
Gambar di atas tu baru ja sa ambi minggu ni dan nama dia Tigor.
Napa nama Tigor?
Kucing ni kan asal usul dia kucing liar di Taman Suria Penampang. Sa sama @butwo jumpa dia di bawah kirita ngam2 berdepan pintu opis sa time mid January 2022.
Berabis ni miaw bising 'miaw miaw miaw' mo minta makan tapi bila mo dekat miaw ni ketakutan pla. Terpaksa la kasi tinggal container sama baja kucing dekat miaw ni dan tingu dia jauh2 makan.
Banyak percubaan juga @butwo pujuk tu miaw mo paluk dia tapi finally on 3rd day berkenalan sama miaw ni berjaya juga paluk ni miaw. 💃
Sa terus cek jantina miaw ni masa paluk dia pasal orang bilang kalo kucing jantan 3 warna bagus konon luck kalo piara. Malangnya, amoi pla miaw ni. 😅
Kira2 mo kasi lepas balik kat luar ni miaw bila puas main dia tapi miaw ni xda mo kuar dari opis sa. Macam terlalu selesa da miaw ni stay indoor. So, sa decide la bawa dia pulang mo pass sama jiran sa piara pasal jiran sa last year bilang dia mo piara miaw kici.
Time malam sebelum balik rumah, sa sama @butwo pass la miaw ni bagi jiran dulu. Tapi 30 minutes later, jiran sa kasi balik miaw ni bagi sa di rumah sa. Jiran sa bilang dia tidak dapat handle ni miaw pasal non stop bising 'miaw miaw miaw' sama marah bila diorg mo test drive paluk ni miaw. Bila miaw ni jumpa sa, diam pla. This means that ini lah takdir sa kena piara miaw ni. OK lah sa piara la selagi masi mampu walaupon sudah banyak pets sa di rumah.
Kira2 mo kasi piara di rumah, tapi miaw ni too sumbung, sanggup bertapuk di kabinet tanpa minum dan makan plus kali tidak berani kancing and birak sampai la awal pagi. Ni miaw xdamo berkenalan dengan pets sa lain terutama si Uku, si Nikulas sama si Otel (Nanti sa kasi kanal korang 3 ikur kat next post).
Terpaksa la sa bawa balik pi opis ni miaw on next day sama bawa sekali tampui kucing extra di rumah kasi dia 'o o' di tampui. Sa letak miaw ni kat bisnes operation room bapa sa pasal sa takut dia kasi koyak dokumen klien sa dalam opis sa.
Sa sama @butwo decided nama ni miaw as Tigor pasal pungut dia tahun 2022 yang zodiac cina Tiger dan miaw amoi Girl. Bida sa rasa kalo kasi nama miaw alphabet Tigirl .. alang2 kasi Tigor smart sikit.
Gini la (di atas) keadaan everyday bila baru masuk opis. Tigor ready mo masuk opis minta sayang sambil 'miaw miaw miaw' demanding buka pintu.
Belum satu minggu sudah si Tigor mengacau sa karaja. (di bawah)
Baru satu minggu, bulat da purut Tigor (tingu bawah). Sa share daging ayam kat nasi ayam sa bagi dia makan. Kalo tidak share, tidak aman sa makan lunch sa.
Tigor Si Pengacau
Ni Tigor suka butul ikut urang. Selalu hampir2 mo terpijak dia bila sa sama @butwo berjalan dalam opis.
Sampai sa buat hal dalam tandas si Tigor mo ikut juga cubuk sa.
Bikin gerigitan ni time sa menaip or susun dokumen, dia kacau sa macam di bawah. Kena selalu putung kuku dia kalo tidak banyak arts dia di kulit tangan atau kaki sa sama @butwo. Sa kasian sama @butwo pasal banyak da arts si Tigor kat kulit dia.
Nasib Tigor ringan, kalo tidak jatuh ni monitor sa bila dia panjat ni monitor. Balik2 sa tampiling dia pasal terlalu jajal tapi makin dia suka. Kali Tigor ni M.
Tigor ❤️ Selimut
Tigor ni suka tido atas selimut. Sengaja sa beli selimut gelap tuk dia letak di store room atau tempat sa gulik rest bila otak sa da berasap gara2 terlalu berpikir masa keja.
Na ni legendary pose dari Tigor tido atas selimut favorite dia.
Suka butul si Tigor nenen selimut. Kali terlalu awal kena kasi tinggal mama tu selimut replacement tempat dia nenen kosong. Sampai la sekarang dia masi nenen selimut. Tidak tau la bila dia buang tabiat dia tu.
Uikna banyak juga wording sa ni..sendiri rasa diri sendiri hibat 😤 . Ba, bila sa free share lagi binatang piara sa yang lain.
Korang ada terbaca sampai bawah ka? Hahaha 🤣